Τεράστιες οι διαφορές, αλλά τεράστιοι και οι κίνδυνοι μεταξύ του προέδρου Μπους και του γερουσιαστή Κέρυ  - 2004-09-02
λεει ο Ντικ Τσέινυ, την τρίτη μέρα του Ρεπουμπλικανικού Συνεδρίου
Τρίτη μέρα του Eθνικού Συνεδρίου του Ρεπουμπλικανικού Κόμματος και ο αντιπρόεδρος των ΗΠΑ, Ντικ Τσέινυ, αποδέχεται και επίσημα πλέον το χρίσμα του κόμματος του, στην αντιπροεδρία της χώρας, ενόψει των προεδρικών εκλογών του Νοεμβρίου. Με τίτλο «Για τη δημιουργία ενός ασφαλέστερου κόσμου και μιας πιο ελπιδοφόρας Αμερικής,» η ομιλία του κ. Τσέινυ αποσκοπεί στο να δώσει έμφαση στο κύριο, κατά τη γνώμη του, πρόβλημα που αντιμετωπίζει η χώρα. «Τα τελευταία χρόνια η χώρα μας κατόρθωσε πολλά, και προσβλέπουμε σε ακόμη μεγαλύτερα επιτεύγματα. Αλλά, παράλληλα με κάθε άλλη μας προσπάθεια, δεν θα πρέπει να ξεχνάμε το σοβαρότερο στόχο μας. Την περιφρούρηση της ασφάλειας και της ελευθερίας της χώρας μας, που αντιμετωπίζει αποφασισμένους για όλα εχθρούς. » «Σ’ αυτές τις εκλογές η χώρα μας καλείται να επιλέξει τον ηγέτη της για τα επόμενα 4 χρόνια,» τονίζει ο κ. Τσέινυ, «αλλά απ’ αυτές τις εκλογές κρίνονται πολλά. Διανύουμε μια περίοδο της ιστορίας μας που μας καλεί να λάβουμε κρίσιμης σημασίας αποφάσεις για το πως θα πρέπει να αντιμετωπίσουμε τον μακροπρόθεσμο εξωτερικό κίνδυνο και παράλληλα πως να περιφρουρήσουμε την ασφάλεια του Αμερικανικού λαού.» Συμφωνα με τον κύριο Τσέινυ οι διαφορές μεταξύ του προέδρου Μπους και του αντιπάλου του στις εκλογές του Νοεμβρίου, γερουσιαστή Κέρυ, είναι τεράστιες και είναι επίσης τεράστιοι οι κίνδυνοι που εγκυμονούν για τη χώρα από τυχόν λανθασμένη επιλογή. Κατά τον κύριο Τσέινυ «ο πρόεδρος Μπους είναι αποφασισμένος να παραδώσει στις επερχόμενες γενεές μια χώρα ασφαλή που θα μπορεί να συνεχίσει να χαρίζει στους πολίτες της την ελευθερία και τις ευκαιρίες που γνώρισαν οι πρόγονοι τους. » Κύριος ομιλητής της αποψινής συνεδρίασης είναι ο Δημοκρατικός Γερουσιαστής από την Τζώρτζια, Ζελ Μιλλερ, ο οποίος παρά την κομματική του τοποθέτηση δηλώνει ένθερμος υποστηρικτής του προέδρου Μπους και επικριτής του προεδρικού υποψηφίου του Δημοκρατικού κόμματος, Τζον Κέρυ. Είναι η πρώτη φορά που ο κ. Μίλλερ μιλά ενώπιον πολυπληθούς Ρεπουμπλικανικού ακροατηρίου. Ο κύριος Μίλλερ τονίζει πως η ασφάλεια της οικογένειας του και της πατρίδας του επιτάσσει μια και μόνο επιλογή, αυτή του Ρεπουμπλικανικού κόμματος. Ο Δημοκρατικός Γερουσιαστής δηλώνει ότι διαφωνεί με την άποψη του κόμματος του στο θέμα και κατηγορεί τους Δημοκρατικούς για μικροπολιτική στάση, σε βάρος της εθνικής ασφάλειας. Επίσης αναφέρεται στο μητρώο του Τζον Κέρυ στη Γερουσία γιατί, κατά τη γνώμη του, αυτό είναι που καθορίζει πραγματικά τα πιστεύω ενός πολιτικού. Και τονίζει ότι ο πρόεδρος Μπους είναι αυτός που έχει το θάρρος να αντιταχθεί πραγματικά στους τρομοκράτες και γι’ αυτό τάσσεται στο πλευρό του. Η επιλογή του κ. Μίλλερ να μιλήσει στο συνέδριο των Ρεπουμπλικανών αποτελεί μια ακόμη ένδειξη των προσπαθειών που καταβάλλει το Ρεπουμπλικανικό κόμμα να υπογραμμίσει την πολύμορφή φύση του και να προσελκύσει αναποφάσιστους ψηφοφόρους.